《元旦训孙》
宋代·徐经孙

咨尔潭生，今岁十六。弃汝幼志，企慕老宿。收汝放心，归就检束。

业必精思，书必勤读。敬事父母，出入必告。钦奉师模，传习必熟。

友爱同气，如手如足。珍重自身，如圭如玉。非礼勿视，祇污青目。

非礼勿听，祇乱心曲。非礼勿言，言必招辱。非礼勿动，动必非福。

翁作箴言，尔其佩服。念哉敬哉，中有天禄。

作者简介：生于宋光宗绍熙三年，卒于度宗咸淳九年【公元一一九二年一二七三年】，年八十三岁。宝庆二年，（公元一二二六年）第进士，授浏阳主簿。累迁太子左庶子，太子詹事，敷陈经义，随事启迪。景定三年，（公元一二六二年）春雷，诏求直言。经孙奏年来忠谠之气，郁不得行，上帝降鉴，假雷以鸣。人谓切中时病。累官翰林学士知制诰。公田议起，经孙极论不便，忤贾似道，罢归。家在洪、抚之间，有山方正，因号矩山。闲居十余年，卒。谥文惠。经孙作有《矩山存稿》五卷，《四库总目》传于世。